﻿ SUPORT PENTRU PROGRAME ŞI GRUPURI SOCIALE: NIVELURI DE SUPORT ŞI FACTORI DETERMINANŢI MĂLINA VOICU Opţiunea pentru un tip de regim al bunăstării nu implică doar suportul pentru „un stat mare” sau „un stat mic” în furnizarea bunăstării, ci şi preferinţa pentru un anumit mod de alocare a resurselor, pe programe şi categorii de beneficiari. Un regim generos de tip social-democrat este caracterizat, printre altele, de preferinţa pentru programe sociale cu caracter universal, la care accesul se face în baza cetăţeniei şi de care pot să profite majoritatea cetăţenilor, în timp ce regimurile liberale optează, mai degrabă, pentru beneficii adresate grupurilor în nevoie, la care accesul se face pe baza testării mijloacelor. O altă alegere importantă pentru profilul politicilor sociale rezidă în selectarea grupurilor care trebuie ajutate de către societate şi a modului în care li se acordă sprijinul de care au nevoie. În timp ce statul bunăstării rezidualist alege grupuri-ţintă de persoane aflate în nevoie, statul bunăstării universalist oferă o serie de beneficii şi servicii la care poate să aibă oricine acces, nu doar o minoritate având nevoie de sprijin suplimentar. Întrucât resursele destinate bunăstării de care dispune o societate sunt limitate, finanţarea suplimentară a unui domeniu social sau a altuia, sau ajutorul acordat unui grup-ţintă se dovedesc a fi nişte opţiuni importante pentru profilul politicilor sociale şi pentru legitimitatea regimului bunăstării. A finanţa un program care nu se bucură de sprijinul majorităţii populaţiei poate să determine scăderea suportului pentru regimul bunăstării, deoarece populaţia poate să considere că banii publici se cheltuie ineficient. Pe de altă parte, există o serie de programe care, chiar dacă nu sunt susţinute de cea mai mare parte a cetăţenilor, sunt necesare pentru buna funcţionare a societăţii. O serie de studii semnalează suportul scăzut acordat de către populaţia statelor vest-europene pentru programele destinate şomerilor sau familiilor monoparentale (Rose, Peters, 1978; Taylor-Gooby, 2001; Pettersen, 2001). Cu toate acestea însă, problemele cu care se confruntă aceste grupuri nu pot fi neglijate. În acest context, decidenţii politici trebuie să găsească o cale de mijloc, astfel încât să nu şubrezească legitimitatea regimului politic, dar nici să nu ignore problemele unor segmente de populaţie. Acest articol investighează suportul populaţiei României pentru anumite beneficii şi servicii şi pentru ajutarea grupurilor aflate în nevoie. Lucrarea îşi propune să răspundă la o serie de întrebări: se bucură toate programele sociale de un suport unitar din partea populaţiei, sau există domenii preferate şi domenii marginalizate? Există grupuri sociale al căror suport din partea societăţii este considerat legitim şi grupuri care se bucură de mai puţină susţinere? Care sunt factorii care determină un suport diferenţiat pentru programe şi grupuri sociale, aflate în nevoie? CALITATEA VIEŢII, XV, nr. 1–2, p. 159–172, Bucureşti, 2004 160 MĂLINA VOICU 2 Articolul este structurat în trei părţi. Prima parte este dedicată trecerii în revistă a referinţelor teoretice legate de subiectul investigat şi elaborării unui set de ipoteze, care urmează a fi testate pe baza datelor empirice. Cea de-a doua parte cuprinde analiza datelor şi o serie de comentarii pe marginea acestei analize. Ultima parte este destinată concluziilor. 1. FACTORI CARE INFLUENŢEAZĂ SUPORTUL DIFERENŢIAT PENTRU PROGRAME SOCIALE Studiile realizate până în prezent, cu privire la suportul acordat de către populaţie diferitelor programe sociale, relevă faptul că există variaţii substanţiale în ceea ce priveşte susţinerea pentru anumite politici şi servicii (Taylor-Gooby, 1985a; Ringen, 1987; Andersen, Pettersen, Svallfors, Uusitalo, 1999). Astfel, unele servicii şi beneficii sunt mai populare decât altele şi oamenii sunt chiar dispuşi să accepte cheltuieli bugetare suplimentare pentru finanţarea lor. Ca şi în cazul altor atitudini faţă de componentele sistemului de furnizare al bunăstării, şi suportul preferenţial acordat unor programe este influenţat de două serii de factori: interesul personal şi orientarea ideologică a persoanei (Taylor-Gooby, 1985; Oorschot, 2000; Gevers, Gelissen, Arts, Mufels, 2000). Rolul jucat de interesul personal în influenţarea suportului pentru anumite beneficii şi servicii are o serie de implicaţii imediate. În primul rând, dacă suportul faţă de un anumit program este influenţat de interesul personal, atunci programele care au un număr mare de beneficiari se vor bucura de un suport larg din partea populaţiei. Acest lucru a fost confirmat de o serie de cercetări, care subliniază faptul că suportul pentru un program depinde de clientela potenţială a acestuia şi cu cât aceasta este mai numeroasă, cu atât suportul va fi mai ridicat (Gevers, Gelissen, Arts, Mufels, 2000; Taylor-Gooby, 2001; Sanders, 1988; Andersen, Pettersen, Svallfors, Uusitalo, 1999). Deci, programele universale se bucură de suport mai mare, comparativ cu cele care se adresează unor minorităţi (Rabušic, Sirovátka, 1999; Pettersen, 2001; Peillon, 1996; Andersen, Pettersen, Svallfors, Uusitalo, 1999; Shivo, Uusitalo, 1995). Această afirmaţie este susţinută şi de rezultatelor unor studii, care pun în evidenţă susţinerea mare de care se bucură domenii precum educaţia, sănătatea sau pensiile, în comparaţie cu beneficii destinate unor minorităţi, cum ar fi şomerii, familiile monoparentale sau clienţii serviciilor de asistenţă socială (Esping- Anderson, 1999; Rose, Peters, 1978; Taylor-Gooby, 1985c, 2001; Peillon, 1996). Întrucât oricine este client potenţial al serviciilor de educaţie şi sănătate, şi cum toţi îmbătrânim, aceste domenii ale politicii sociale se bucură de susţinerea cea mai largă din partea populaţiei. Conform tezei interesului personal, programele selective se vor bucura de suport mai ales din partea celor care beneficiază de ele. Clienţii programelor sociale vor avea o atitudine favorabilă faţă de beneficiile şi serviciile sociale pe 3 SUPORT PENTRU PROGRAME ŞI GRUPURI SOCIALE 161 care le primesc, nu numai în baza interesului personal, ci şi pentru faptul că sunt mai simpatetici faţă de cei care au nevoi similare cu ale lor (Brook, Preston, Hall, 1998). Cei care primesc un beneficiu social de tip pensie, alocaţie pentru copii, ajutor de şomaj, ajutor social, vor fi mai suportivi faţă de cheltuielile destinate bunăstării şi faţă de cele ţintite către programul pe care îl folosesc. În plus, teza interesului personal susţine că „există o relaţie directă între poziţia unei persoane în structura socială şi atitudinile acesteia” (Gelissen, 2000, p. 288). Conform acestei presupoziţii, cei care au o poziţie bună în structura socială sunt mai puţin doritori să susţină programele sociale destinate categoriilor defavorizate. Pe de altă parte, suportul pentru programe selective, care se adresează unor categorii bine ţintite de persoane, mai este influenţat şi de alţi factori, nu numai de interesul personal. Faţă de programele la care accesul se face pe baza testării mijloacelor, poate să apară suspiciunea folosirii frauduloase şi abuzive a serviciului respectiv din partea clienţilor, fapt care scade suportul populaţiei faţă de aceste beneficii şi servicii (Andersen, Pettersen, Svallfors, Uusitalo, 1999; Ringen, 1987; Taylor-Gooby, 1985c). Un alt element care poate să influenţeze suportul pentru un program social îl reprezintă meritul celor care sunt beneficiari potenţiali. Astfel că programele la care accesul se face în baza unor contribuţii prealabile se vor bucura de mai mult suport, comparativ cu cele în care beneficiul nu este plătit şi nu este considerat ca meritat de către populaţie (Wilensky, 1975). Pensiile, care sunt beneficii contributorii, vor fi mai susţinute de către populaţie, în comparaţie cu asistenţa socială. Situaţia economică personală joacă, de asemenea, un rol în preferinţa pentru cheltuieli generoase pentru bunăstare. Alt (1979) şi Shivo şi Uusitalo (1995) subliniază faptul că generozitatea scade în momentele de declin economic personal, oamenii fiind mai preocupaţi de propria lor stare materială şi mai puţin dispuşi să împartă resursele cu semenii lor. Implicaţia imediată, pentru suportul acordat diferitelor programe sociale, rezidă în faptul că indivizii vor fi mai puţin doritori să susţină programe şi cheltuieli bugetare de care nu beneficiază ei şi familiile lor, în mod direct. Aşa cum arătam anterior, orientarea ideologică şi valorică a persoanei joacă şi ea un rol important în diferenţierea suportului pe tipuri de programe. Valorile reprezintă nucleul central al legitimităţii, aşa încât orientarea valorică va trasa direcţia pe care se vor structura ulterior atitudinile faţă de diferite componente ale sistemului de furnizare a bunăstării. Teza orientării ideologice susţine că atitudinile indivizilor sunt mediate de orientarea ideologică pe care o au, arată Gelissen (2000). Pentru ideologia social-democrată, statul este principalul furnizor de bunăstare 1 şi, implicit, de servicii sociale . Valorile fundamentale promovate sunt egalitatea de şanse şi solidaritatea socială, puse în practică printr-un stat al bunăstării instituţional, ce promovează un nivel al fiscalităţii ridicat şi se bazează, în principal, pe programe sociale cu caracter universalist, la care accesul se face în baza cetăţeniei şi nu a 1 Pentru detalii despre ideologia social-democrată şi cea liberală vezi Voicu, Mălina şi Voicu, Bogdan (2002), p. 418 şi p. 735. 162 MĂLINA VOICU 4 testării mijloacelor. Valoarea fundamentală pentru liberalism o reprezintă libertatea, iar proprietatea este garantul acesteia. În planul furnizării bunăstării, liberalismul optează pentru o implicare cât mai redusă a statului, pentru un nivel scăzut al taxării şi pentru asistenţă socială bazată pe testarea mijloacelor. Dincolo de interesele personale, preferinţa individuală pentru servicii cu acces universal sau pentru programe ţintite spre anumite grupuri sociale depinde şi de orientarea valorică şi ideologică a persoanei. Cei care acordă prioritate libertăţii individuale sunt mai înclinaţi să susţină responsabilitatea individuală pentru bunăstare şi sunt mai suportivi faţă de serviciile sociale la care accesul se face pe baza testării mijloacelor. Persoanele care sunt mai ataşate de solidaritatea socială şi de egalitate sunt mai dispuse să susţină programe cu acces universal şi să considere că statul trebuie să vegheze pentru bunăstarea cetăţenilor săi. Ce fel de programe sociale preferă românii şi care sunt factorii care determină aceste preferinţe? Răspunsurile pe care mă aştept să le găsesc sunt următoarele: 1. Este de aşteptat ca şi în România programele cu acces universal să se bucure de mai mare susţinere, în comparaţie cu cele de care beneficiază doar o minoritate. De asemenea, este de aşteptat ca programele destinate bătrânilor şi copiilor să fie agreate de populaţie, comparativ cu programele destinate altor grupuri, cum ar fi familiile monoparentale sau şomerii. 2. Este probabil ca spaţiul atitudinilor de suport faţă de programe sociale să fie structurat pe două axe valorice: una care fundamentează suportul pentru servicii sociale universale şi cea de-a doua, care explică suportul pentru servicii sociale destinate unor grupuri speciale. 3. Mă aştept ca, atât interesul personal, cât şi orientarea ideologică să joace un rol în suportul pentru programe sociale. Este probabil ca suportul acordat serviciilor universale să fie în mai mare măsură influenţat de interesul personal, în timp ce susţinerea faţă de servicii de care beneficiază doar o minoritate să fie determinată preponderent de orientarea ideologică a persoanei. 4. Mă aştept ca suportul acordat programelor sociale să varieze şi în funcţie de starea economică autopercepută. Cu alte cuvinte, există probabil o asociere între satisfacţia faţă de propria situaţie economică şi nivelul de suport acordat cheltuielilor pentru programe sociale. Pentru testarea acestor ipoteze voi folosi date ce provin din cercetările: „Percepţii asupra politicilor sociale şi sărăcie subiectivă”, realizată de ICCV, în colaborare cu Universitatea Bucureşti, în 1998 şi „Barometrul de Opinie Publică”, realizat la comanda Fundaţiei pentru o Societate Deschisă, în octombrie 2003. 2. SUPORTUL DIFERENŢIAT PENTRU PROGRAME SOCIALE În analiza datelor, referitoare la suportul diferit acordat serviciilor şi bene- ficiilor sociale, am luat în considerare două dimensiuni: suportul acordat pro- gramelor sociale, măsurat prin acceptarea suplimentării cheltuielilor bugetare destinate acestora, şi suportul acordat pentru sprijinirea anumitor categorii sociale. 5 SUPORT PENTRU PROGRAME ŞI GRUPURI SOCIALE 163 Datele prezentate în Tabelul 1 indică faptul că populaţia României se dovedeşte a fi foarte suportivă faţă de toate programele sociale luate în considerare. Majoritatea covârşitoarea a respondenţilor cred că statul ar trebui să cheltuie suplimentar pentru sănătate, învăţământ, ajutarea familiilor cu copii, sprijinirea şomerilor, a persoanelor vârstnice şi a săracilor. Pe de o parte, este vorba de o continuare a mentalităţii socialiste, a ceea ce Sztompka (1999) numea cultura de bloc, care determină, mai degrabă, orientarea pe suportul guvernului, decât pe propriile forţe. Una dintre cauzele instituirii acestei atitudini o reprezintă faptul că, în comunism, furnizarea bunăstării era gestionată doar de stat. Statul era cel care organiza serviciile sociale, aşa că aşteptarea crescută faţă de stat în furnizarea acestor servicii poate fi considerată legitimă. Pe de altă parte, în condiţiile în care recesiunea economică a afectat larg societatea românească şi oamenii au experimentat direct sau indirect sărăcia şi şomajul, era de aşteptat ca ei să fie mai suportivi faţă de programele sociale, care le servesc interesele. Deşi toate programele sociale luate în considerare se bucură de suport foarte mare din partea populaţiei, sprijinul acordat cheltuielilor destinate pentru şomeri şi pentru săraci este mai redus. Doar 51% dintre respondenţi sunt total de acord ca statul să cheltuie mai mult pentru săraci şi 59% acceptă fără rezerve cheltuieli bugetare crescute pentru şomeri. Deşi suportul pentru ajutarea acestor categorii este foarte mare, sunt, totuşi, mai puţin susţinute, comparativ cu sprijinul persoanelor vârstnice. Se poate afirma, într-adevăr, că, pe fondul unui suport ridicat pentru toate categoriile de cheltuieli, se conturează o tendinţă de sprijin mai mare acordat programelor universale, cum sunt educaţia şi sănătatea, precum şi unor categorii ca vârstnicii şi copiii. Tabelul nr. 1 Suportul diferenţiat acordat programelor sociale Mai Nu prea Deloc Credeţi că statul ar trebui să dea Total de degrabă sunt de de Total mai mulţi bani pentru ... (%) acord de acord acord acord Învăţământ 68,9 28,0 2,4 0,8 100 Sănătate 78,5 20,4 0,8 0,3 100 Ajutarea familiilor cu copii 67,8 26,8 4,8 0,7 100 Sprijin pentru şomeri 59,1 29,3 9,7 1,9 100 Ajutarea persoanelor vârstnice 76,6 22,3 0,9 0,1 100 Ajutarea săracilor 51,7 38,6 8,7 1,1 100 Sursa datelor: BOP, octombrie 2003. Puşi în situaţia de a alege care categorii sociale ar trebui neapărat ajutate şi care nu necesită un ajutor obligatoriu, repondenţii confirmă tendinţa de suport crescut acordat vârstnicilor (Graficul 1). O altă categorie care este considerată a necesita ajutor obligatoriu o reprezintă şomerii. Faptul poate fi explicat prin modelul de bunăstare pe care l-a promovat regimul comunist, şi anume, bunăstare 164 MĂLINA VOICU 6 bazată pe muncă. Cum în comunism toată lumea avea asigurat un loc de muncă, a ieşi de pe piaţa muncii putea fi considerat un semn de excluziune. Probabil că dorinţa crescută de a-i sprijini pe şomeri îşi are baza tocmai în necesitatea de a evita excluderea unei categorii care a devenit tot mai mare în anii tranziţiei. Totuşi, între răspunsul la prima întrebare: „Credeţi că statul ar trebui să cheltuie mai mult pentru ...” şi răspunsul la cea de-a doua întrebare: „Care grupuri credeţi că ar trebui neapărat ajutate de către stat...”, există o diferenţă. În timp ce în primul caz au prioritate educaţia, sănătatea şi vârstnicii, în cel de-al doilea caz şomerii au prioritate în faţă altor categorii sociale. Diferenţa de răspuns se datorează formulării diferite a întrebărilor. Prima întrebare punea ajutorul acordat şomerilor în acelaşi plan cu suportul financiar pentru servicii universale, precum sănătatea şi educaţia, care se bucură, evident, de mai mult suport din partea populaţiei, aşa cum anticipam anterior. Cea de-a doua întrebare „îl forţează” pe repondent să aleagă dintre o serie de categorii sociale pe cei care necesită neapărat suport. În acest caz, nu mai este vorba de a combina sprijinul pentru şomeri cu nişte beneficii universale, ci cu ajutorul acordat tot unor grupuri-ţintă. Graficul nr. 1 Grupuri care ar trebui ajutate de către stat 26,4 Familiile cu mulţi copii 28,9 Tinerii căsătoriţi 32,1 Familiile sărace Un părinte care îşi creşte singur copii 7,8 Un părinte care îşi creste singur copii 32,3 Persoane cu handicap 49,2 Bătrâni Copii abandonaţi de familie 36,4 8,4 Copii neîngrijiţi corespunzător de familie 30,8 Persoane fără locuinţă 47,7 Persoane fără loc de muncă 0 5 10 15 20 25 30 35 40 45 50 Sursa datelor: Percepţia politicilor sociale... 1998. Suportul acordat pentru ajutarea celorlalte grupuri este relativ uniform, excepţie făcând familiile monoparentale şi copiii neîngrijiţi de familie. De altfel, familiile monoparentale şi tinerii căsătoriţi sunt consideraţi a merita cel mai puţin ajutor din partea statului (Graficul 2). Se confirmă, astfel, ipoteza lansată, cea a suportului redus pentru ajutoarele acordate familiilor formate dintr-un singur părinte. În fapt, atitudinea populaţiei României este orientată într-o direcţie similară cu cea semnalată în studiile realizate în ţările vest-europene. Este vorba despre un suport crescut pentru ajutarea vârstnicilor şi un refuz al sprijinului pentru familiile 7 SUPORT PENTRU PROGRAME ŞI GRUPURI SOCIALE 165 monoparentale, acestea suprapunându-se peste o atitudine deosebit de favorabilă creşterii cheltuielilor destinate bunăstării. Graficul nr. 2 Grupuri care nu ar trebui ajutate de către stat 28,8 Familiile cu mulţi copii 53,8 Tinerii căsătoriţi 17,3 Familiile sărace 51,9 Un părinte care îşi creşte singur copii Un părinte care îşi creste singur copii 28,8 Persoane cu handicap 9,6 Bătrâni 13,5 Copii abandonaţi de familie 38,5 Copii neîngrijiţi corespunzător de familie 25 Persoane fără locuinţă 32,7 Persoane fără loc de muncă 0 102030405060 Sursa datelor: Percepţia politicilor sociale... 1998. O a doua ipoteză formulată a fost legată de structurarea suportului pentru programe şi grupuri sociale, pe două axe: una a suportului pentru servicii universale şi pentru categorii legate de ciclurile vieţii (copii, vârstnici), iar cea de-a doua, a sprijinului pentru programe focalizate şi pentru grupuri-ţintă. Practic, am plecat de la premisa că factorul latent care stă în spatele suportului pentru servicii universale este diferit de cel care fundamentează suportul pentru beneficii categoriale. Pentru testarea ipotezei, am utilizat analiza factorială, care a permis identificarea variabilelor latente căutate. Tabelele 2 şi 3 prezintă rezultatele analizelor factoriale, referitoare la atitudinile faţă de diferite programe sociale şi faţă de sprijinul acordat unor grupuri sociale. În ambele cazuri, analiza factorială a relevat existenţa unui singur factor, care explică variaţia variabilelor analizate. Este contrazisă ipoteza pe care am lansat-o cu privire la structura bidimensională a spaţiului atitudinal analizat. Atât atitudinea de suport faţă de anumite programe sociale, cât şi cea faţă de sprijinul acordat unor categorii sociale au în spatele lor doar un singur factor latent. Acest lucru se datorează suportului foarte ridicat pe care populaţia îl acordă atât tuturor programelor luate în considerare, cât şi tuturor grupurilor la care se face referire. Deşi există anumite variaţii în suportul pentru unele servicii şi categorii sociale, acestea sunt destul de reduse, acordul stabilindu-se în jurul faptului că sunt necesare cheltuieli crescute pentru toate serviciile sociale şi pentru ajutarea tuturor grupurilor aflate în nevoie. Toate atitudinile analizate au un determinant comun, care poate fi numit, în primul 166 MĂLINA VOICU 8 caz, suport pentru cheltuieli crescute pentru bunăstare, iar în cel de-al doilea caz, suport pentru ajutarea categoriilor aflate în nevoie. Tabelul nr. 2 Analiza factorială a atitudinilor de suport faţă de diferite programe sociale Credeţi că statul ar trebui să dea mai mulţi bani pentru ... (%) Saturaţii Comunalităţi Învăţământ 0,667 0,445 Sănătate 0,690 0,476 Ajutarea familiilor cu copii 0,734 0,539 Sprijin pentru şomeri 0,649 0,422 Ajutarea persoanelor vârstnice 0,720 0,518 Ajutarea săracilor 0,429 0,184 Metoda de extracţie folosită a fost Principal Axis Factoring. Factorul extras explică 43% din variaţia variabilelor. Modelul explicativ este adecvat datelor: KMO = 0,804. Sursa datelor: BOP, octombrie 2003. Tabelul nr. 3 Analiza factorială a atitudinilor faţă de suportul acordat anumitor grupuri sociale Credeţi că următoarele categorii de persoane trebuie să fie Saturaţii Comunalităţi ajutate mai mult, mai puţin, la fel ca în prezent, sau deloc Persoane fără loc de muncă 0,445 0,198 Persoane fără locuinţă 0,465 0,216 Copii neîngrijiţi corespunzător de familie 0,580 0,337 Copii abandonaţi de familie 0,584 0,341 Bătrâni 0,384 0,147 Persoane cu handicap 0,451 0,203 Un părinte care îşi creşte singur copii 0,598 0,357 Familiile sărace 0,541 0,292 Tinerii căsătoriţi 0,500 0,250 Familiile cu mulţi copii 0,546 0,298 Metoda de extracţie folosită a fost Principal Axis Factoring. Factorul extras explică 26% din variaţia variabilelor. Modelul explicativ este adecvat datelor: KMO = 0,798. Sursa datelor: Percepţia politicilor sociale... 1998. Ca o primă concluzie, se poate afirma că populaţia României acordă un suport crescut pentru programele sociale luate în discuţie (sănătate, educaţie, ajutorarea săracilor, şomerilor, vârstnicilor, familiilor cu copii), precum şi pentru sprijinul acordat unor categorii sociale considerate în nevoie. Pe fondul suportului ridicat, există câteva nuanţări, fiind observabilă o preferinţă pentru sprijinirea vârstnicilor şi a şomerilor şi un refuz de ajutor acordat pentru familiile monoparentale şi pentru tinerii căsătoriţi. Acest fapt confirmă ipoteza lansată, a sprijinul acordat unor categorii considerate a merita suport şi a respingerii ajutorului pentru nişte grupuri care nu sunt considerate a „merita” sprijin. Spaţiul atitudinilor faţă de programe sociale şi grupuri aflate în nevoie este însă unul unidimensional şi nu bidimensional, aşa cum anticipam în ipoteze. 9 SUPORT PENTRU PROGRAME ŞI GRUPURI SOCIALE 167 3. SUPORT PENTRU GRUPURILE AFLATE ÎN NEVOIE – FACTORI DETERMINANŢI Un alt obiectiv al acestui capitol este identificarea factorilor care determină variaţiile de suport pentru grupurile care au nevoie de sprijin. Datele disponibile nu au permis şi determinarea factorilor care influenţează suportul pentru programe sociale, analiza limitându-se doar la grupurile care necesită ajutor. Aşa cum am arătat anterior, analiza factorială a dus la identificarea unui singur factor responsabil de variaţia atitudinilor faţă de grupurile care necesită suport. Deoarece distribuţia acestui factor nu este normală, am folosit drept variabilă prezisă dorinţa respondentului de a acorda sprijin suplimentar pentru categoriile luate în considerare (persoane fără loc de muncă, persoane fără locuinţă, copii neîngrijiţi corespunzător de familie, copii abandonaţi de familie, bătrâni, persoane cu handicap, familii monoparentale, familii sărace, tineri căsătoriţi, familiile cu mulţi copii). Am construit o variabilă cu două categorii (dummy variable), în care respondentul primeşte scorul 1 dacă consideră necesar să se acorde ajutor suplimentar, măcar uneia dintre categoriile menţionate şi 0, dacă nu doreşte să se acorde ajutor suplimentar nici uneia dintre acestea. Modelul de analiză utilizat, pentru a determina factorii care influenţează suportul pentru ajutor acordat anumitor grupuri sociale, foloseşte drept predictori principali interesul personal şi orientarea ideologică. Ipoteza pe care intenţionez să o testez este cea a dublei determinări a atitudinii faţă de sprijinul acordat unor grupuri sociale, atât de către interesul personal, cât şi de către orientarea ideologică a persoanei. Indicatorii, pentru interesul personal, introduşi în modelul de analiză sunt: autodefinirea ca sărac, folosit ca indicator pentru poziţia autopercepută a persoanei în sistemul de stratificare, numărul de copii sub 18 ani în gospodărie şi numărul de beneficiari de transferuri sociale (pensie şi ajutor de şomaj) în gospodărie, precum şi vârsta persoanei. Este probabil ca cei care se percep ca fiind săraci să sprijine acordarea de beneficii sociale, deoarece unele dintre acestea sunt şi în folosul lor. De asemenea, cei care au copii minori in gospodărie vor avea interes in finanţarea unor programe destinate copiilor şi vor fi mai simpatetici faţă de beneficiarii altor programe. Cei în gospodăria cărora există persoane care beneficiază de transferuri, precum ajutorul de şomaj sau pensie, este de aşteptat să susţină acordarea de beneficii şi servicii pentru şomeri sau vârstnici. Este probabil ca persoanele vârstnice să fie mai suportive faţă de acordarea de beneficii unor grupuri-ţintă, mai ales dacă de unele dintre aceste beneficii profită şi ele. Indicatorii folosiţi pentru orientarea ideologică a individului sunt: suportul pentru cheltuieli bugetare crescute, suportul pentru stat maximal în furnizarea bunăstării, suportul pentru inegalitate socială şi suport pentru creşterea impozitelor. Suportul pentru creşterea cheltuielilor bugetare, pentru stat maximal în furnizarea bunăstării, pentru creşterea impozitelor şi respingerea inegalităţii sociale sunt atitudini care ţin de o orientare ideologică spre stânga politică, respectiv spre 168 MĂLINA VOICU 10 social-democraţie. Aşa cum am arătat anterior, social-democraţia promovează accesul universal şi cât mai larg la servicii, şi solidaritatea socială. Este de aşteptat ca atitudinile care indică o orientare de stânga să se asocieze cu suportul pentru ajutarea grupurilor aflate în nevoie. Un predictor suplimentar introdus în model a fost cel referitor la satisfacţia faţă de situaţia materială a gospodăriei. Introducerea acestui predictor s-a bazat pe premisa că persoanele care consideră că au o stare materială precară vor fi mai puţin suportive fată de creşterea cheltuielilor destinate altor grupuri. De asemenea, a mai fost folosit ca predictor satisfacţia faţă de activitatea instituţiilor statului, care reprezintă un indicator al mulţumirii pentru modul în care funcţionează sistemul de furnizare a bunăstării şi faţă de eficienţa acestuia. Voi prezenta, pe scurt, semnificaţia şi modul de construcţie al indicatorilor incluşi în modelul de regresie construit. Variabila Suport pentru ajutoarea celor aflaţi în nevoie a fost construită ca dummy variable, categoria de referinţă incluzându-i pe cei care declară că doresc să se dea mai mult pentru ajutoarea persoanelor fără locuinţă, a persoanelor fără loc de muncă, a copiilor neîngrijiţi corespunzător, a copiilor abandonaţi de familie, a bătrânilor, a persoanelor cu handicap, a unui părinte care îşi creşte singur copii, a familiilor sărace, a tinerilor căsătoriţi şi a familiilor cu mulţi copii. Variabila Suport pentru cheltuieli crescute pentru bunăstare este construită după formula 100 CHELT+, unde CHELT reprezintă scorul factorial calculat din răspunsurile la itemii: „Ţinând cont că banii de care dispune statul sunt limitaţi, cărora dintre următoarele domenii ar trebui să li se dea mai mulţi bani, cărora mai puţini şi cărora sa nu li se dea deloc: Învăţământ” / „Sănătate” / „Armată” / „Ordine publică” / „Construcţie de locuinţe” / „Subvenţionarea întreprinderilor de stat” / „Administraţie publică centrală” / „Alocaţii pentru copii” / Administraţie publică locală” / Cultură” / „Sport” / „Ajutor pentru săraci”, răspunsurile fiind măsurate pe o scală de la 1 la 4, unde 1 însemnă „să nu se dea deloc”, iar 4 „să se dea mai mult”. Analiza factorială a relevat existenţa unui singur factor care explică 22,8% din variaţia variabilelor, KMO = 0,728. Suport pentru stat maximal în furnizarea bunăstării şi în Variabila este construită ca scor factorial din răspunsurile la întrebările „Credeţi că economie statul trebuie să intervină în foarte mare măsură, în mare măsură, în mică măsură sau deloc în stabilirea preţurilor / reducerea şomajului / stabilirea câştigurilor celor din sectorul privat / treburile localităţii în care locuiţi / planificarea activităţii economice / micşorarea diferenţelor dintre veniturile oamenilor / construcţia de locuinţe”, răspunsurile fiind măsurate pe o scală de la 1 la 4, unde 4 înseamnă „în foarte mare măsură”, iar 1 înseamnă „în foarte mică măsură”. Analiza factorială a relevat existenţa unui singur factor care explică 28% din variaţia variabilelor, KMO = 0,809. Satisfacţie faţă de activitatea instituţiilor statului este construită Variabila ca IOPD din răspunsul la itemii referitori la gradul de mulţumire faţă de activitatea Parlamentului, Guvernului, Preşedinţiei, Primăriei, Justiţiei şi Poliţiei. Indicele variază de la –100 la 100, unde –100 înseamnă nemulţumire maximă faţă de 11 SUPORT PENTRU PROGRAME ŞI GRUPURI SOCIALE 169 activitatea acestor instituţii, iar 100 mulţumire maximă faţă de activitatea lor. Analiza factorială a relevat existenţa unui singur factor (KMO = 0,765, iar pentru 2 Testul de sfericitate a lui Bartlett χ= 2458,408, pentru ν = 15), care explică 50,23% din variaţia variabilelor. Satisfacţie faţă de situaţia familiei este construită din răspunsurile Variabila la întrebarea „Familia dvs. trăieşte, faţă de anul trecut, mult mai bine, mai bine, la fel, mai prost sau mult mai prost?”, măsurate pe o scală de la 1 la 5, unde 1 înseamnă mult mai bine şi 5 mult mai prost. Suport pentru inegalitatea socială este construită din răspunsurile Variabila la întrebarea „Diferenţele între venituri ar trebui să fie mai mici vs. Diferenţele între venituri ar trebui să fie mai mari”, unde răspunsurile sunt măsurate pe o scală de la 1 la 10, unde 1 înseamnă acord maxim pentru prima afirmaţie, iar 10 acord maxim pentru a doua afirmaţie. Suport pentru plata impozitelor este construită ca scor factorial Variabila înmulţit cu –1, din răspunsurile la itemii: „Aţi accepta să plătiţi impozite mai mari dacă acestea ar fi folosite pentru: „sănătate” / „învăţământ” / „apărarea ţării” / „poliţie” / „construcţie de locuinţe” / „alocaţii pentru copii” / „sport”, măsurate pe o scală de la 1 la 4, unde 1 înseamnă „cu siguranţă”, iar 4 înseamnă „în nici un caz”. Analiza factorială a relevat existenţa unui singur factor, care explică 57,2% din variaţia variabilelor, KMO = 0,862. Autodefinirea ca sărac este un indice constituit din răspunsurile la întrebarea: „În orice societate, unii oameni se consideră bogaţi, alţii se consideră săraci. Având în vedere numerotarea de la 1 la 10, unde 1 înseamnă foarte sărac, iar 10 foarte bogat, dvs. unde vă situaţi?”. Tabelul nr. 4 Regresie logistică – variabila prezisă „Suport pentru ajutarea celor în nevoie” Wald Sig. Exp(B) Constant 0,046 0,831 1,128 Suport pentru cheltuieli crescute pentru bunăstare 33,955 0,000 1,605 Suport pentru stat maximal în furnizarea bunăstării 10,268 0,001 1,347 Satisfacţie faţă de activitatea instituţiilor statului 5,448 0,020 0,996 Număr de copii în gospodărie 3,554 0,059 0,844 Satisfacţie faţă de situaţia familiei 2,509 0,113 1,193 Suport pentru inegalitate socială 0,805 0,370 1,040 Suport pentru plata impozitelor 0,565 0,452 0,932 Vârsta 0,546 0,460 0,996 Număr de pensionari şi şomeri în gospodărie 0,494 0,482 0,931 Autodefinirea ca sărac 0,342 0,559 0,969 2 2 Pseudo R(Nagelkerke) = 0,122, pentru Testul Hosmer and Lemershow χ= 6,711 pentru ν = 8 şi sig = 0,568. Modelul clasifică corect 65% din cazuri. Testarea colinearităţii predictorilor nu a evidenţiat existenţa unor corelaţii între variabilele introduse în model, Toleranţa având valori de peste 0,700. Sursa datelor: Percepţia politicilor sociale... 1998. 170 MĂLINA VOICU 12 Analiza de regresie logistică, prezentată în Tabelul 4, în care variabila dependentă a fost suportul pentru ajutorul categoriilor sociale aflate în nevoie, indică faptul că factorii de natură ideologică joacă un rol mai important în explicarea acestei atitudini, în comparaţie cu indicatorii interesului personal. Modelul de regresie logistică indică drept predictori principali ai suportului pentru ajutorul unor categorii considerate defavorizate: suportul faţă de cheltuieli bugetare crescute, suportul pentru stat maximal în furnizarea bunăstării, satisfacţia faţă de activitatea instituţiilor statului şi numărul de copii sub 18 ani în gospodărie. Practic, din setul de indicatori ai interesului personal, modelul de regresie reţine doar numărul de copii minori aflaţi în gospodărie. Practic, orientarea ideologică şi de valoare este cea care influenţează, în mod hotărâtor, suportul acordat grupurilor aflate în nevoie şi nu apartenenţa la aceste grupuri. În ipoteze anticipam existenţa a doi factori care structurează spaţiul atitudinilor faţă de grupurile care necesită suport şi influenţarea diferită a acestor factori de către interesul personal şi orientarea de valoare. Datele au relevat existenţa unui singur factor, care explică suportul pentru ajutorul acordat acestor grupuri. Dorinţa de a-i ajuta sau nu pe cei aflaţi în nevoie nu ţine, însă, de interesele personale ale celor intervievaţi, ci de valorile pe care aceştia le împărtăşesc. 4. CONCLUZII Datele analizate relevă existenţa unui suport crescut pentru mai multe tipuri de cheltuieli sociale (sănătate, educaţie, ajutorarea unor grupuri aflate în nevoie) şi pentru mai multe grupuri de persoane aflate în situaţie de vulnerabilitate (vârstnici, şomeri, familii sărace etc.). În ciuda nivelului ridicat al suportului, există şi anumite preferinţe în acordarea de ajutor grupurilor în nevoie. Sprijinul acordat vârstnicilor şi şomerilor este considerat cel mai legitim de către populaţie, în timp ce familiile monoparentale şi tinerii căsătoriţi sunt percepuţi ca nemeritând ajutor din partea statului. Modelul atitudinal seamănă cu cel identificat de cercetările efectuate în ţările vest-europene, vârstnicii fiind printre grupurile cele mai populare, iar familiile monoparentale fiind cel mai nepopular grup. Diferenţa rezidă în susţinerea măsurilor de suport pentru şomeri, de către populaţia României. Acest fapt poate fi explicat prin creşterea şomajului în timpul tranziţiei, astfel că tot mai mulţi oameni ajung să experimenteze, direct sau indirect, şomajul şi devin mai toleranţi şi mai suportivi faţă de cei care îşi pierd locul de muncă. Pe baza rezultatelor oferite de datele empirice, se poate concluziona că populaţia consideră legitime cheltuielile destinate bunăstării, chiar dacă acestea se îndreaptă spre grupuri cu nevoi specifice, cum ar fi şomerii sau vârstnicii. Există, practic, un rezervor de suport difuz pentru o politică generoasă, de oferire de 13 SUPORT PENTRU PROGRAME ŞI GRUPURI SOCIALE 171 beneficii universale (educaţie şi sănătate), precum şi pentru măsurile de protecţie a şomerilor şi persoanelor de vârsta a treia. Aşa cum anticipam în ipoteze, atât interesul personal, cât şi orientarea ideologică joacă un rol în influenţarea atitudinilor faţă de grupurile defavorizate, însă ideologia se dovedeşte a fi mai importantă. Rezultatele regresiei susţin faptul că, în România, suportul pentru grupurile defavorizate se bazează, preponderent, pe orientarea ideologică a persoanelor şi în măsură foarte redusă pe interesul personal. Implicaţia directă pentru designul politicilor sociale rezidă în faptul că, atunci când se adoptă o măsură, trebuie să se ţină seamă, în primul rând, de valorile împărtăşite de comunitate, pentru ca această politică să se bucure de susţinere din partea populaţiei. Dimensiunea clientelei potenţiale contează mai puţin în legitimarea politicii respective. BIBLIOGRAFIE 1. Alt, James, The Politics of Economic Decline: Economic Management and Political Behaviour in Britain since 1964, Cambridge University Press, Cambridge, London, New York, 1979. 2. Andersen, Jørgen Goul, Pettersen, Per Arnt, Svallfors, Stefan, Uusitalo, Hannu, „The Legitimacy of the Nordic Welfare States: Trends, Variation, Cleavages, in Kauto Mikko & alţii (eds.), Nordic Social Policy: Changing Welfare States, Routledge, London, New York, 1999. 3. Brook, Lindsey, Preston, Ian, Hall, John, „What Drives Support for Higher Public Spending?”, în Taylor-Gooby Peter (ed.), Choice and Public Policy: The Limits to Welfare Markets, Macmillan Press, London, St. Martin’s Press, New York, p. 83–96, 1998. 4. Esping-Anderson, Gøsta, Social Foundation of Post-industrial Economies, Oxford University Press, 1999. 5. Gelissen, J., Popular Support for Institutionalized Solidarity: A Comparison between European Welfare States, în „International Journal of Social Welfare”, vol. 9, p. 285–300, 2000. 6. Gevers, J., Gelissen, J., Arts, W., Muffels, R., Public Health Care in the Balance: Exploring Popular Support for Health Care Systems in the European Union, în „International Journal for Social Welfare”, vol. 9, p. 301–321, 2000. 7. Oorschot, Wim van, Why Pay for Welfare? A Sociological Analysis of Reasons for Welfare Solidarity, în „The Netherlands’s Journal of Social Science”, vol. 36 (1), p. 15–36, 2000. 8. Peillon, Michel, A Qualitative Comparative Analysis of the Welfare Legitimacy, „Journal of European Social Policy”, vol. 6 (3), p. 175–190, 1996. 9. Pettersen, Per Arnt, Welfare State Legitimacy: Ranking, Rating, Paying: The popularity and Support for Norwegian Welfare Programs in the Mid 1900s, în „Scandinavian Political Studies”, vol. 24, p. 27–47, 2001. 10. Rabušic, Ladislaw, Sirovátka, Tomáš, Czech Welfare State and Its Legitimacy, în „Polish Sociological Review”, vol. 126 (2), p. 239–263, 1999. 11. Ringen, Stein, The Possibility of Politics: A Study in the Political Economy of the Welfare State, Clarendon Press, Oxford, 1987. 12. Rose, Richard, Peters, Guy, Can Government Go Bankrupt?, Basic Books Publishers, New York, 1978 13. Sanders, Arthur, Rationality, Self-interest and Public Attitudes on Public Spending, în „Social Science Quarterly”, vol. 69 (2), p. 311–324, 1988. 14. Sihvo, Tuire, Uusitalo, Hannu, Economic Crisis and Support for the Welfare State in Finland 1975–1993, „Acta Sociologica”, vol. 38, p. 251–262, 1995. 172 MĂLINA VOICU 14 15. Sztompka, Piotr, The Core of Post-communist Transformations, în Boje Thomas, Bart van Steenbergen, Sylvia Walby (eds.), The European Societies: Fusion or Fission?, Routledge, London, New York, p. 205–214, 1999. 16. Taylor-Gooby, Peter, Attitudes to Welfare, în „Journal of Social Policy”, vol. 14 (1), p. 73–81, 1985. 17. Taylor-Gooby, Peter, Public Opinion, Ideology and State Welfare, Routledge and Kegan Paul, London, Boston, Melbourne, 1985c. 18. Taylor-Gooby, Peter, Sustaining Welfare State in Hard Times: How Will Foot the Bill?, în „Journal of European Social Policy”, vol. 11, p. 133–147, 2001. 19. Voicu, Mălina, „Liberalismul”, în Pop, Luana (coord.), Dicţionar de politici sociale, Bucureşti, Editura Expert, p. 418–420, 2002. 20. Voicu, Mălina, Voicu, Bogdan, „Social-democraţia”, în Pop, Luana (coord.), Dicţionar de politici sociale, Bucureşti, Editura Expert, p. 735–737, 2002. 21. Wilensky, Harold, The Welfare State and Equality: Structural and Ideological Roots of Public Expenditures, University of California Press, Berkley, Los Angeles, London, 1975. 